Diari Oficial de la Generalitat Valenciana


Sumari del DOGV 6540, del 10-06-2011 (2011/6564)

RESOLUCIÓ de 25 de maig de 2011, del Rectorat de la Universitat de València, per la qual es convoquen proves selectives d'accés al grup A, subgrup A1, pel torn lliure, escala tècnica superior d'investigació (perfil Psicologia), sector administració especial d'aquesta universitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/6564


Data del document
:   25-05-2011

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 25 de maig de 2011, del Rectorat de la Universitat de València, per la qual es convoquen proves selectives d'accés al grup A, subgrup A1, pel torn lliure, escala tècnica superior d'investigació (perfil Psicologia), sector administració especial d'aquesta universitat. [2011/6564]  
Aquest Rectorat, fent ús de les competències que li atribueix l'article 20, en relació amb el 2.2 de la Llei Orgànica 6/2001, de 21 de desembre, d'Universitats, modificada per la Llei 4/2007, de 12 de abril, i d'acord amb el que estableix l'article 190 dels Estatuts de la Universitat de València, acorda:  
Convocar proves selectives d'accés al grup A, subgrup A1, pel torn lliure, sector d'administració especial, escala tècnica superior d'investigació (perfil psicologia) de la Universitat de València, de conformitat amb les següents   
  
Bases de la convocatòria  
  
Primera. Normes generals  
1.1. Aquesta convocatòria té per objecte la selecció de personal per a cobrir 1 lloc vacant del grup A, subgrup A1, pel torn lliure, sector d'administració especial, escala tècnica superior d'investigació (perfil psicologia), mitjançant el sistema de concurs oposició.  
1.2. D'acord amb el que estableix l'article 73 de la Llei Orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa específica universitària recollida en la Llei Orgànica d'Universitats i en els Estatuts de la Universitat de València, així com en les normes que estableix aquesta convocatòria.  
1.3. El procés selectiu està constituït pel concurs oposició. Les proves, les valoracions i les puntuacions figuren en l'annex I. El temari que ha de regir aquestes proves figura en l'annex II. Qui no tinga el requisit de coneixement de valencià que figura en aquesta convocatòria, n'haurà de realitzar una prova prèvia al procés selectiu, segons consta en l'annex I d'aquesta convocatòria.  
1.4. L'adjudicació del lloc a la persona que supere aquest procés selectiu s'efectuarà d'acord amb la puntuació obtinguda per aquesta en el concurs oposició.  
1.5. D'acord amb el que preveu l'article 75.2 de la Llei Orgànica 6/2001, de 21 de desembre, d'Universitats, aquesta convocatòria s'ha de publicar en el Diari Oficial de la Comunitat Valenciana (DOCV) i en el Butlletí Oficial de l'Estat (BOE). Aquesta última publicació és la que es pren com a referència a l'efecte del còmput de terminis per a la presentació de sol·licituds. La resta de resolucions administratives derivades d'aquesta convocatòria es publicaran únicament en el Diari Oficial de la Comunitat Valenciana (DOCV).  
  
Segona. Requisits de les persones aspirants  
2.1. Per a ser admeses en la realització d'aquestes proves, les persones aspirants han de complir els requisits següents:   
2.1.1. Tenir la nacionalitat espanyola o la d'algun dels altres estats membres de la Unió Europea, o ser nacional d'algun estat en el qual s'aplique la lliure circulació de treballadors en virtut de tractats internacionals establerts per la Unió Europea i ratificats per Espanya, en els termes en què aquesta es troba definida en el Tractat Constitutiu de la Unió Europea, d'acord amb el que disposa l'article 57 de la Llei 7/2007 de 12 d'abril, de l'Estatut Bàsic de l'Empleat Públic.  
  
Així mateix, hi poden participar els familiars (cònjuges, ascendents o descendents) dels esmentats treballadors o treballadores que tinguen els requisits establerts en la Llei 17/1993, de 23 de desembre, modificada per la Llei 55/1999, de 29 de desembre, i pel Reial Decret 800/1995, de 19 de maig.   
2.1.2. Haver complert 16 anys i no haver arribat a l'edat de jubilació.  
2.1.3. Posseir la llicenciatura en Psicologia o equivalent, o estar en condicions d'obtenir-la abans que finalitze el termini de presentació de sol·licituds.   
En el cas de titulacions obtingudes a l'estranger, la persona ha d'estar en possessió de la credencial que n'acredita l'homologació.  
2.1.4. Posseir el certificat acreditatiu de coneixements de valencià del nivell C1, expedit per la Junta Qualificadora de Coneixements del Valencià o pel Servei de Política Lingüística de la Universitat de València, o bé el certificat d'homologació emès per aquest Servei, sense perjudici del que estableix la base 1.3 i l'annex I d'aquesta convocatòria.  
  
2.1.5. No patir malaltia ni estar afectat per limitació física o psíquica que siga incompatible amb el compliment de les funcions corresponents del lloc convocat.  
2.1.6. No estar inhabilitada penalment per a l'exercici de funcions públiques.  
2.1.7. No haver estat separada, mitjançant expedient disciplinari, d'alguna administració o ocupació públiques. En el cas de tenir la nacionalitat d'un altre estat, la persona ha d'acreditar que no està inhabilitada o en situació equivalent, ni es troba sotmesa a sanció disciplinària o equivalent al seu estat que l'impedisca l'accés a la funció pública al seu estat.  
2.2. Els requisits per a l'admissió a aquestes proves recollides en l'apartat 2.1, s'han de posseir en el moment de la finalització del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.  
2.3. En el moment de presentar la sol·licitud, només s'exigeix una declaració expressa i formal que es reuneixen els requisits establerts en els subapartats 2.1.1 al 2.1.7 d'aquesta convocatòria, els quals s'han d'acreditar posteriorment en cas d'aprovar aquestes proves.  
  
Tercera. Sol·licituds  
3.1. Les persones interessades disposen d'un formulari per a formalitzar la sol·licitud en suport informàtic. Aquest formulari es troba a la pàgina web del Servei de Recursos Humans (PAS) d'aquesta Universitat, que té l'adreça següent: .  
3.1.1. En el formulari, hi ha de constar les dades personals, les dades de la convocatòria, la titulació acadèmica, si ha de realitzar la prova prèvia de valencià, etc.  
Igualment, hi ha de constar les dades sobre coneixement de valencià o dels idiomes comunitaris que puguen ser valorats en la fase de concurs. Per omplir aquesta part, cal consultar l'annex VI i l'annex VI (bis).  
3.1.2. Una vegada emplenat el formulari de sol·licitud, s'ha de polsar el botó d'enviar que hi ha al final del formulari. L'aplicació mostrarà una nova pantalla que indicarà si la sol·licitud ha estat donada d'alta, la data i l'hora, i també l'identificador d'aquesta (empremta), o bé si hi ha hagut alguna errada en l'enviament. En aquest últim cas, caldrà tornar-la a enviar. A continuació, si es polsa el botó Generar document es podrà visualitzar el formulari enviat en format pdf (cal tenir instal·lat el programa Adobe Reader) i imprimir les tres còpies que es necessiten per a presentar la sol·licitud degudament identificada a la part superior dreta de cada full.  
En el supòsit de no poder imprimir les tres còpies de la sol·licitud, o necessitar noves còpies, s'ha d'anotar l'identificador, o empremta, mostrat en aquesta pantalla. Si es vol imprimir (bé des de l'ordinador propi o des de qualsevol altre), s'ha d'accedir al mateix enllaç utilitzat per a omplir la instància i introduir el número d'identificador, o empremta, en la casella situada a la part superior dreta.  
L'aplicació tornarà un document en format pdf, que consta de les 3 còpies de la sol·licitud.  
3.1.3. També es pot presentar una sol·licitud elaborada per la persona interessada mateixa, sempre que aquesta sol·licitud arreplegue com a mínim les dades que indica l'annex IV.   
3.1.4. La Universitat de València habilitarà ordinadors al Servei de Recursos Humans (PAS) -avinguda Blasco Ibáñez, 13, de València-, per donar servei a les persones que no puguen omplir el formulari al seu ordinador.  
3.2. Independentment de l'opció elegida per a formalitzar la sol·licitud, aquesta s'ha de presentar per triplicat: una per a l'entitat bancària, una per a la Universitat i una per a la persona interessada. Les sol·licituds s'han d'adreçar al Rectorat de la Universitat de València.  
Les diferents formes de presentació de sol·licituds s'expliquen en la base 3.4.  
3.3. El termini de presentació de sol·licituds és de 20 dies hàbils, comptadors a partir de l'endemà de la publicació d'aquesta convocatòria en el Butlletí Oficial de l'Estat (BOE). Els dissabtes es consideren hàbils a l'efecte del còmput de terminis. La publicació de la convocatòria en el Diari Oficial de la Comunitat Valenciana (DOCV) té només caràcter informatiu.  
3.4. Presentació de sol·licituds:  
3.4.1. Les sol·licituds es poden presentar:  
a) En el registre d'entrada de la Universitat de València (avinguda Blasco Ibáñez, 13, 46520 València), que està obert al públic de dilluns a divendres (horari: de 09.00 a 14 h i de 16.00 a 18.00 h).  
b) En el registre de qualsevol altra administració pública, o a les oficines de Correus, tal com estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Si es presenta la sol·licitud en una oficina de correus, s'ha de seguir el procediment que estableix l'article 205.3 del Reglament dels Serveis de Correus: la sol·licitud s'hi ha de presentar en sobre obert, perquè l'empleat la segelle, i hi ha de figurar amb claredat el nom de l'oficina i la data. En cas de no fer-ho així, es considerarà presentada en la data d'entrada en el registre general d'aquesta Universitat.  
  
Al sobre, hi ha de constar l'adreça següent: Universitat de València, Servei de Recursos Humans (PAS), avinguda Blasco Ibáñez, 10, 46884 València.  
c) En l'oficina del Banco Santander Central Hispano "oficina universitària" (situada a la Facultat de Psicologia - aulari I de la Universitat de València, avinguda Blasco Ibáñez, 21). Si es fa el pagament dels drets d'examen en l'esmentada oficina, en el moment d'abonar les taxes hi segellaran els tres exemplars de la sol·licitud, i amb aquest acte es considerarà presentada la sol·licitud.   
Quan les sol·licituds es presenten en dissabte, es poden tramitar seguint les indicacions de l'apartat b) d'aquest mateix punt.   
Respecte al pagament dels drets d'examen a través de les oficines bancàries en dissabte, cal consultar l'horari d'obertura i tancament de les oficines corresponents.  
3.4.2. De conformitat amb l'apartat b) de l'article 38 de la Llei de Règim Jurídic de les Administracions Públiques i del Procediment Administratiu Comú, no tenen la consideració d'oficines de registre les d'altres universitats distintes a la convocant.  
3.4.3. Si la persona interessada està exempta d'abonar els drets d'examen, ha de presentar la sol·licitud obligatòriament pels procediments que hi ha establerts en els apartats a) o b) de la base 3.4.1.  
3.4.4. Si s'abonen els drets d'examen mitjançant transferència bancària des d'un altre banc, o en una oficina del Banco Santander Central Hispano diferent a la que s'especifica en la base 3.4.1. c, la sol·licitud s'ha de presentar obligatòriament pels procediments estableixen els apartats a) i b) de la base 3.4.1.  
3.5. Cal adjuntar a la sol·licitud la documentació següent:  
3.5.1. Una fotocòpia del document nacional d'identitat. Les persones que no tinguen la nacionalitat espanyola, però sí el dret a participar en aquestes proves, han de presentar una fotocòpia del document que acredite la seua nacionalitat.  
3.5.2. Resguard original de l'ingrés dels drets d'examen o justificant de l'exempció de taxes (apartat 3.7 d'aquesta convocatòria).  
  
3.6. Els drets d'examen són de 30 euros, que cal ingressar en el compte corrent Drets d'examen - Universitat de València, núm. 4296.9947.12.5490699742, del Banco Santander Central Hispano "oficina universitària", situada a l'avinguda de Blasco Ibáñez, 21 (Facultat de Psicologia - aulari I) de València, o mitjançant transferència al compte esmentat.   
Si el pagament s'efectua mitjançant transferència, la sol·licitud s'ha de presentar en el registre d'una administració pública o en una oficina de correus.  
El fet de no abonar la quantitat indicada com a drets d'examen dins del termini de presentació de sol·licituds, es considerarà incompliment inesmenable i determinarà l'exclusió de la persona aspirant.  
3.7. D'acord amb el que estableixen les normes d'execució pressupostària per a l'any 2011 d'aquesta Universitat, estan exemptes del pagament dels drets d'examen:  
3.7.1. Les persones amb una discapacitat igual o superior al 33%. Aquestes persones han de presentar els certificats corresponents que acrediten la seua condició de persones amb discapacitat (mitjançant fotocòpia del certificat de la Conselleria de Benestar Social o òrgan competent).  
3.7.2. Les persones que estan com a demandants d'ocupació, almenys durant el termini d'un mes abans de la data de la publicació de la convocatòria d'aquestes proves selectives. Per a gaudir de l'exempció és requisit no haver rebutjat, dins el termini de què es tracta, cap oferta d'ocupació adequada ni haver-se negat a participar, excepte causa justificada, en accions de promoció, formació o reconversió professional. Aquestes persones han de presentar un certificat original de la condició de demandant d'ocupació, amb els requisits assenyalats anteriorment, expedit pel SERVEF o l'oficina dels serveis públics d'ocupació segons la seua comunitat autònoma. No és vàlid cap certificat si no té el segell de l'organisme que l'expedeix.   
  
3.8. Les persones aspirants amb discapacitat que desitgen sol·licitar mesures d'adaptació, ho han d'indicar expressament en l'imprès de sol·licitud. En l'annex V hi ha la llista de mesures d'adaptació possibles. Cal presentar, juntament amb la sol·licitud, una fotocòpia del certificat del grau de discapacitat i del dictamen tècnic facultatiu expedit per l'òrgan competent.   
3.9. Com que la convocatòria estableix la realització d'una prova d'idioma comunitari, voluntària i de mèrit, la persona aspirant ha de fer constar la seua opció en l'imprès de sol·licitud. Si no ho fa així, s'entendrà que renuncia a realitzar aquesta prova.   
3.10. Els errors que es puguen advertir en la sol·licitud, es poden corregir en qualsevol moment, d'ofici o a instància de la persona interessada.  
  
Quarta. Admissió de les persones aspirants   
4.1. Una vegada finalitzat el termini de presentació de sol·licituds, i després que s'haja comprovat que es tenen tots els requisits de participació que la convocatòria assenyala, i també que s'ha efectuat el pagament dels drets d'examen, el rector dictarà una resolució, que es publicarà en el Diari Oficial de la Comunitat Valenciana (DOCV), que contindrà la llista provisional de les persones admeses i excloses a la realització de les proves.   
4.2. A partir de l'endemà de la publicació de la llista provisional de persones admeses i excloses, s'inicia un termini de 10 dies hàbils perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'art. 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
En qualsevol cas, i per tal d'evitar errors i permetre'n l'esmena dins del termini i en la forma escaient, les persones aspirants han de comprovar fefaentment no només que no figuren en la relació de persones excloses, sinó que a més els seus noms consten correctament en la relació de persones admeses corresponent.  
Les persones aspirants que dins del termini assenyalat no esmenen els defectes detectats o no al·leguen les omissions, seran definitivament excloses de la participació en aquestes proves.  
4.3. Una vegada finalitzat el termini de reclamacions i d'al·legacions, esmenats els defectes, es dictarà una nova resolució, que contindrà la llista definitiva de persones admeses i excloses, la data, el lloc i l'hora de la realització del primer exercici. Aquesta resolució es publicarà en el Diari Oficial de la Comunitat Valenciana (DOCV).  
4.4. Són causa d'exclusió, a més de les que s'indiquen en altres apartats d'aquestes bases:  
- No haver signat la sol·licitud.  
- No haver presentat fotocòpia del DNI.  
4.5. És causa d'exclusió de l'exercici de mèrits no haver assenyalat l'apartat corresponent de la sol·licitud; i, pel que fa a l'exercici d'idioma, no haver-hi especificat l'idioma elegit.  
  
  
  
Cinquena. Desenvolupament de les proves selectives  
5.1. Els exercicis es faran a les dependències de la Universitat de València. El primer exercici es realitzarà al lloc, la data i l'hora que establirà la resolució del Rectorat d'aquesta Universitat mitjançant la qual s'aprove la llista definitiva de persones admeses i excloses de les proves objecte d'aquesta convocatòria.   
5.2. En cas de realitzar-se algun dels exercicis en diverses sessions, l'ordre d'actuació dels opositors s'ha d'establir per sorteig.  
  
5.3. En cada exercici les persones aspirants han d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a la persona interessada de l'imprès de sol·licitud d'admissió a les proves.  
Si alguna persona incompleix aquest requisit, serà exclosa de la realització de les proves.  
Les còpies o fotocòpies d'aquests documents no són vàlides en cap cas.  
5.4. Les persones aspirants seran convocades per a cada exercici en crida única, i en seran excloses les qui no hi compareguen. Si la persona arriba al lloc de realització de les proves quan aquestes ja s'han iniciat o no s'hi presenta, encara que siga per causa justificada, perd el seu dret.  
  
Les persones que integren el tribunal i el personal col·laborador no han de permetre l'accés a les sales on es realitzen els exercicis a aquelles persones que no complisquen els requisits anteriors, ni a aquelles que hi compareguen després que s'haja acabat la crida de les persones aspirants convocades.  
Tanmateix, quan es tracte de proves orals o d'altres de caràcter individual i successiu, el tribunal pot considerar les causes al·legades i admetre la persona aspirant, sempre que aquestes proves no hagen finalitzat i aquesta admissió no menyscabe el principi d'igualtat amb la resta de personal.  
5.5. Després de cada prova, el tribunal ha d'anunciar la realització de la següent mitjançant la pàgina web del Servei de Recursos Humans (PAS), l'adreça de la qual és: , amb una antelació mínima de 48 hores.  
5.6. Si en qualsevol moment del procés selectiu el tribunal tinguera coneixement que alguna de les persones aspirants no posseeix la totalitat dels requisits exigits en aquesta convocatòria, després d'entrevistar-s'hi, li ha de requerir que acredite els requisits esmentats. Si la persona no els acredita en el termini de 10 dies hàbils següents a la notificació del requeriment, el tribunal proposarà d'excloure-la de la prova, tot indicant les inexactituds o falsedats formulades per la persona aspirant a l'òrgan convocant, el qual, després de les verificacions oportunes, dictarà resolució motivada d'exclusió de l'esmentada persona de les proves selectives.  
  
Sisena. Informació i actuacions del tribunal   
6.1. Tota la informació que siga necessària comunicar a les persones aspirants, les llistes d'aprovats i aprovades de cadascun dels exercicis, la valoració dels mèrits i qualsevol altre anunci que el tribunal estime pertinent, s'ha de publicar al tauler d'anuncis del Servei de Recursos Humans (PAS) i en la pàgina web d'aquest servei, l'adreça de la qual és .   
6.2. Acabades les proves i valorats els mèrits que integren el concurs oposició, el tribunal ha d'elaborar una llista amb el nom de la persona que ha superat aquest concurs oposició.  
Si en l'elaboració d'aquesta llista es produeix un empat entre la puntuació de les persones aprovades, l'ordre s'ha d'establir de la manera següent:  
1.) Segons que siga la puntuació obtinguda en el segon exercici.   
2n) Si continua l'empat, es dirimeix per la major puntuació obtinguda en el tercer exercici.   
3r) Si encara persisteix l'empat, s'ha de tenir en compte la puntuació del primer exercici.   
4t) Si tot i així es manté l'empat, aquest es dirimirà per sorteig.  
6.3 Una vegada finalitzat el procés selectiu, es publicarà en el Diari Oficial de la Comunitat Valenciana (DOCV), per resolució del Rectorat, la llista definitiva amb el nom de la persona aprovada.  
  
  
  
Setena. Presentació de documents  
7.1. Dins del termini de 20 dies hàbils, comptadors a partir de l'endemà de la publicació en el Diari Oficial de la Comunitat Valenciana (DOCV) de la llista amb el nom de la persona aprovada, aquesta ha de presentar al Servei de Recursos Humans (PAS) d'aquesta Universitat la documentació següent:  
7.1.1. Certificat de naixement expedit pel registre civil corresponent o fotocòpia del DNI.  
7.1.2. Fotocòpia compulsada dels títols acadèmics exigits en aquesta convocatòria.  
7.1.3. Certificat acreditatiu del coneixement del valencià.   
7.1.4. Declaració de no haver estat separada, per expedient disciplinari, d'alguna administració o càrrec públic, així com de no estar inhabilitada penalment per a l'exercici de les funcions públiques. Si la persona aprovada és nacional d'altres estats comunitaris, ha de presentar una declaració de no trobar-se sotmesa a cap sanció disciplinària o condemna penal que li impedisca l'accés a la funció pública al seu estat.  
  
7.1.5. Certificat mèdic acreditatiu de posseir la capacitat física i psíquica necessàries per a l'exercici de les funcions del lloc de treball ofert. A aquest efecte, els reconeixements s'han de fer per mitjà dels serveis mèdics concertats per la Universitat de València.  
7.1.6. Si la persona aprovada té alguna discapacitat, ha d'aportar un certificat de l'òrgan competent de la comunitat autònoma sobre la capacitat per a dur a terme les tasques que corresponguen al lloc de treball objecte d'aquesta convocatòria.  
7.2. Si la persona aprovada té la condició de personal funcionari de carrera o laboral fix d'aquesta Universitat, queda exempta de justificar documentalment les condicions generals que ja haja acreditat mitjançant nomenaments anteriors, tot i que n'haurà d'acreditar la resta.  
  
7.3. Si no es presenta la documentació dins del termini indicat (excepte en els casos de força major) o hi ha falsedat en els documents presentats, això comportarà la invalidesa de les actuacions de la persona aprovada i, respecte d'aquesta, la nul·litat subsegüent dels actes del tribunal, sense perjudici de les responsabilitats en què haja pogut incórrer.  
  
Vuitena. Nomenament de funcionaris o funcionàries  
Una vegada transcorregut el termini de presentació de la documentació especificada en la base 7 d'aquesta convocatòria, i després que haja estat verificada, el rector dictarà una resolució, que es publicarà en el Diari Oficial de la Comunitat Valenciana (DOCV), mitjançant la qual la persona que haja superat aquestes proves selectives serà nomenada funcionària de carrera.  
  
Novena. Tribunal  
9.1. La composició del tribunal qualificador d'aquestes proves s'ha d'ajustar al que es va aprovar per Acord de Consell de Govern d'aquesta Universitat (ACGUV 182/2007), de 31 d'octubre de 2007, "Composició de tribunals de les proves selectives per a l'accés a les diferents escales que conformen el personal d'administració i serveis d'aquesta Universitat", i que figura en l'annex III d'aquesta convocatòria.  
  
La relació nominal de les persones que l'integren es farà pública en la mateixa resolució en què es publiquen les llistes definitives de persones admeses i excloses.  
D'acord amb l'article 14 de la Constitució Espanyola, el tribunal ha de vetllar pel compliment del principi d'igualtat d'oportunitats entre ambdós sexes.  
9.2. La composició del tribunal s'ha d'ajustar al principi d'imparcialitat i professionalitat dels seus membre i la seua composició ha de tendir a la paritat entre homes i dones, en compliment del que estableix l'article 53 de la Llei Orgànica 3/2007, de 22 de març, per la Igualtat Efectiva d'Homes i Dones, l'article 60.1 de la Llei 7/2007, de 12 d'abril, de l'Estatut Bàsic de l'Empleat Públic, i l'Acord del Consell de Govern de la Universitat de València, d'1 de desembre de 2009 (ACGUV 204/2009), pel qual s'aprova el I Pla d'Igualtat de la Universitat de València.  
9.3. El tribunal pot nomenar personal col·laborador, especialista i ajudant, que estarà sempre sota la seua direcció i control directes.  
9.4. Les persones que componen el tribunal, i també el personal col·laborador, especialista i ajudant, s'han d'abstenir d'intervenir en les activitats del tribunal quan es troben en alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'opositors a proves selectives per al mateix cos o escala en els cinc anys anteriors a la publicació d'aquesta convocatòria.  
  
La presidència pot sol·licitar a les persones que formen part del tribunal una declaració expressa de no trobar-se sotmeses a les circumstàncies previstes en els articles esmentats.  
9.5. Convocats els membres pel president o presidenta, el tribunal es constitueix amb l'assistència almenys de la majoria reglamentària dels seus membres, titulars o suplents. En aquesta sessió, el tribunal ha d'acordar totes les decisions que corresponguen per al correcte desenvolupament de les proves selectives.  
Durant el procés selectiu, el tribunal ha de resoldre tots els dubtes que puguen sorgir sobre l'aplicació d'aquestes normes, i també el que s'haja de fer en els casos no previstos.  
El procediment d'actuació del tribunal s'ha d'ajustar en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
9.6. El tribunal ha d'adoptar les mesures necessàries perquè les persones aspirants amb discapacitat tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten, d'acord amb la base 3.8, s'han d'establir les adaptacions possibles de temps i mitjans.  
9.7. Per a les comunicacions i la resta d'incidències, el tribunal té la seu al Rectorat de la Universitat de València (avinguda Blasco Ibáñez, 13, 46615 València).  
9.8. Les persones que formen part del tribunal que actue en aquestes proves, han de tenir la categoria que per a aquests casos determine la legislació vigent.  
9.9. En cap cas el tribunal no pot aprovar ni declarar que ha superat les proves selectives un nombre de persones superior al de llocs convocats. Qualsevol proposta que contravinga el que hi ha establert és nul·la de ple dret.  
9.10. La presidència del tribunal ha d'adoptar les mesures oportunes per garantir que els exercicis de la fase d'oposició siguen corregits sense el coneixement de la identitat dels aspirants, en aquells exercicis que escaiga.  
  
Deu. Informació sobre les dades recollides  
10.1. Les dades subministrades per les persones interessades poden quedar incorporades en un fitxer automatitzat que constitueix la base de dades de personal o la base de dades de borsa de treball, de conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD)   
10.2. El fitxer queda sota la responsabilitat de la Secretaria General de la UVEG (avinguda Blasco Ibáñez, núm. 13, 46848 València).  
  
10.3. La informació obtinguda serà processada exclusivament per a la gestió de personal.  
10.4. Les dades de caràcter personal seran tractades amb el grau de protecció que estableix el Reial Decret 1720/2007, de 21 de desembre, pel qual s'aprova el Reglament que desplega la Llei Orgànica 15/1999, de 13 de desembre, de Protecció de Dades de Caràcter Personal, i s'han d'adoptar les mesures de seguretat necessàries per garantir la confidencialitat i la integritat de la informació.  
10.5. Les persones interessades poden exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València (avinguda Blasco Ibáñez, núm. 13, nivell 1, 46264 València).  
  
  
Onze. Recursos   
Contra aquesta resolució, que exhaureix la via administrativa, es pot interposar un recurs de reposició dins del termini d'un mes comptador a partir de l'endemà de la seua publicació, davant el mateix òrgan que la va dictar, o recurs contenciós administratiu, davant els òrgans de la jurisdicció contenciosa administrativa de la Comunitat Valenciana, dins del termini de dos mesos comptadors a partir de l'endemà de la seua publicació en el Diari Oficial de la Comunitat Valenciana (DOCV).  
  
Contra els actes del tribunal es pot interposar un recurs d'alçada d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els recursos contenciosos administratius que s'interposen contra aquesta resolució, s'anunciaran al Diari Oficial de la Comunitat Valenciana (DOCV), a l'efecte d'emplaçament a les possibles persones interessades.  
  
València, 25 de maig de 2011.- El rector, p. d. (DOCV 01.02.2011), el gerent: Joan E. Oltra i Vidal.  
  
  
Annex I  
  
SISTEMA SELECTIU  
Amb anterioritat a l'inici del procés selectiu, la persona que no estiga en possessió de la certificació de coneixement de valencià de nivell C1, haurà de realitzar una prova de coneixements de la llengua oral i escrita equivalent a aquest nivell. El resultat d'aquesta serà APTE/A o NO APTE/A. Superada la prova, podrà començar el procés selectiu i se la considerarà en possessió de l'acreditació suficient del nivell C1 de valencià exigit.  
El procediment de selecció es fa en 2 fases: oposició i concurs.   
  
1. Fase d'oposició.   
Consta de tres exercicis, dels quals els dos primers són obligatoris i eliminatoris i el tercer, voluntari i de mèrit.  
El primer exercici consta de dues parts:  
Primera part: consisteix a desenvolupar per escrit un tema a elegir entre 2 d'extrets a l'atzar pel tribunal del temari d'administració general que figura en l'annex II d'aquesta convocatòria.   
Segona part: consisteix a desenvolupar per escrit dos temes a elegir entre 3 d'extrets a l'atzar pel tribunal dels temes que conformen el temari específic que figura en l'annex II d'aquesta convocatòria.  
  
Ambdues parts s'han de fer en una única sessió. La valoració total de l'exercici és de 25 punts. La primera part es valora en un 25% del total i la segona part, en un 75% del total. La valoració de l'exercici és la suma de la puntuació de ambdues parts.  
Una vegada finalitzada la prova, cada opositor/a ha d'introduir els exercicis dins d'un sobre que, una vegada tancat, quedarà sota la custòdia del tribunal, el qual citarà les persones opositores per a la lectura pública dels temes que hagen desenvolupat. El lloc, la data i l'hora de la lectura seran comunicats pel tribunal en el moment de la realització del primer exercici.  
El tribunal ha de fixar la durada d'aquest exercici amb suficient antelació, que no pot ser superior a tres hores.  
El segon exercici, obligatori i eliminatori, consisteix en la resolució de dos supòsits pràctics a triar entre tres de proposats pel tribunal, relacionats amb el contingut del temari específic que figura en l'annex II d'aquesta convocatòria. La prova pràctica ha de tenir les característiques adequades a la funció que s'haurà de desenvolupar en l'escala en què s'integra el lloc convocat. Si el tribunal ho considera oportú, es pot realitzar amb mitjans informàtics (tractament de textos, fulls de càlcul, bases de dades, programes específics per a dibuixos, laboratoris, etc.). La prova pràctica pot tenir lloc en un laboratori.  
En el moment de fer públic el resultat del primer exercici, s'ha d'anunciar la forma en què es desenvoluparà el segon.  
El tribunal ha de fixar la durada d'aquest exercici amb suficient antelació, la qual dependrà del contingut.  
La valoració total d'aquest exercici és de 25 punts. Cadascun dels supòsits es valora de 0 a 12,5 punts; per a aprovar, la persona opositora ha d'haver obtingut com a mínim 12,5 punts en total i no haver estat qualificada amb 0 punts en cap del dos supòsits.  
El tercer exercici, voluntari i de mèrit, consta de dues parts. Les persones opositores que opten per aquest exercici, han de realitzar necessàriament la part obligatòria.  
Primera part (voluntària): té per objecte valorar el coneixement d'un idioma comunitari. La persona opositora ha d'indicar l'opció d'aquest exercici en l'imprès de sol·licitud de participació a les proves.   
  
L'idioma triat per a aquesta prova no pot ser valorat com a mèrit en la fase de concurs.  
Segona part (obligatòria): té per objecte mantenir una entrevista basada en una memòria que ha de presentar la persona opositora sobre el funcionament d'un servei relacionat amb l'àrea funcional a què es refereix el lloc convocat, redactada per la persona opositora i que no pot passar de 15 fulls.   
La persona aspirant ha de presentar la memòria juntament amb el currículum en el termini de 10 dies comptadors a partir de l'endemà de la publicació de la llista d'aprovats i aprovades en les exercicis obligatoris.  
La valoració total d'aquest exercici és de 10 punts: la primera part es valora fins un màxim de 7 punts, i la segona part, fins un màxim de 3 punts.  
Finalitzada la fase d'oposició, i per a qui l'haja superada, el tribunal ha d'obrir un termini de 10 dies hàbils per a la presentació de la documentació acreditativa per a la fase de concurs.  
2. Fase de concurs  
A la fase de concurs, només hi poden optar les persones aspirants que hagen superat la fase d'oposició. S'han de valorar els mèrits que hagen aportat les esmentades persones segons el barem que s'assenyala a continuació. Aquests mèrits s'han de posseir en la data de publicació d'aquesta convocatòria en el BOE.   
Els mèrits que s'ha de valorar són els següents:  
a) Treball desenvolupat en l'administració. S'ha de valorar fins un màxim de 32 punts el treball desenvolupat en qualsevol administració pública, en cossos o escales iguals o diferents del de les activitats funcionals dels llocs convocats, en qualsevol tipus de relació jurídica (administrativa o laboral), a raó de:  
- 0,30 punts per mes complet de serveis prestats en llocs de treball de la Universitat de València de la mateixa escala dels llocs de treball convocats.  
- 0,15 punts per mes complet de serveis prestats en llocs de treball diferents dels de l'apartat anterior i desenvolupats a la Universitat de València.  
- 0,075 punts per mes complet de serveis prestats en qualsevol lloc de treball desenvolupat en qualsevol universitat pública.  
- 0,0375 punts per mes complet de serveis prestats en qualsevol lloc de treball desenvolupat en qualsevol altra administració pública.  
  
b) Formació. S'han de valorar fins un màxim de 8 punts els apartats següents:  
b.1) Titulació acadèmica: la valoració màxima per a aquest concepte és de 3 punts. S'ha de valorar les titulacions acadèmiques acreditades que siguen diferents a les que s'exigeixen per accedir al grup a què pertany el lloc ofert, d'acord amb l'escala següent:   
Una altra llicenciatura diferent a la d'accés: 1,5 punts  
Doctorat o equivalent: 3 punts  
b.2) Coneixements de valencià: La valoració màxima per aquest concepte és de 3 punts. S'ha de valorar el nivell de coneixements de valencià d'acord amb l'escala següent:   
Nivell C2: 3 punts  
b.3) Idiomes comunitaris. La valoració màxima por aquest concepte és de 2 punts. S'ha de valorar el nivell de coneixements dels idiomes comunitaris següents: anglès, francès, italià o alemany. Els nivells de l'escola oficial d'idiomes, Centre d'Idiomes de la Universitat de València o equivalent, s'han de puntuar d'acord amb aquesta escala:   
  
· Nivell A1: 0,20 punts   
· Nivell A2: 0,40 punts  
· Nivell B1: 0,60 punts  
· Nivell B2: 0,80 punts  
· Nivell C1: 1 punt  
· Nivell C2: 1,20 punts  
  
Tot seguit, s'ha d'elaborar la llista amb la persona aprovada en el concurs oposició, tal com s'estableix en la base 6.2 d'aquesta convocatòria.   
Annex II  
Temari  
  
Temari específic  
1. Percepció visual. Organització general. Principis anatòmics i fisiològics de l'ull. La percepció de la brillantor, del contrast i del color.  
2. Percepció auditiva. Organització general. Principis anatòmics i fisiològics de l'orella. La percepció de la tonalitat, de la sonoritat i del timbre.  
3. Processos d'atenció. Descripció del procés de l'atenció i els seus components. Els instruments d'avaluació de trastorns relacionats i dels trastorns per dèficit d'atenció per hiperactivitat.  
4. Estructura i funcions del llenguatge. Percepció de la parla, reconeixement de paraules i comprensió del llenguatge, producció, desenvolupament lèxic i de la sintaxi. Trastorns del llenguatge. Hipoacúsies (EDT).   
5. Aprenentatge: condicionament clàssic i operant. Aprenentatge vicari. Descripció dels fonaments de l'aprenentatge.   
6. Els sistemes de memòria. Fases de la memòria i tipus (a curt termini, a llarg termini, memòria de treball, semàntica, etc.). Avaluació de la memòria.   
7. Tecnologies de la informació i la documentació en psicologia.  
8. Emocions. Teories de l'emoció i avaluació dels estats d'ànim.  
  
9. Estrès: concepte. Avaluació d'esdeveniments vitals estressants. Estímuls estressants al laboratori docent.  
10. Conductes motivades. Alimentació/ingesta, conducta sexual, conducta parental i filial, conducta prosocial i conducta agressiva, avaluació dels trastorns associats a les conductes motivades.  
11. La construcció del test. Fases i conceptes relacionats amb la construcció de tests i bateries.  
12. La fiabilitat i la validesa com a criteri mètric de la qualitat global del test. Conceptes de fiabilitat i validesa i raonament crític per a la valoració de la qualitat d'una bateria.  
13. Teoria clàssica de tests i concepció de la teoria de resposta a l'ítem. Descripció de plantejaments clàssics i de la teoria de resposta a l'ítem en l'avaluació psicològica i logopèdica.  
14. Tests adaptatius individualitzats (TAI). Coneixement dels recursos tecnològics i la comparació entre tests.  
15. Principals bateries informatitzades en l'avaluació psicològica. Plantejament, maneig i assessorament en el maneig de recursos informatitzats d'avaluació i rehabilitació.  
16. Garanties científiques i ètiques en l'avaluació psicològica. Paràmetres de qualitat en els instruments d'avaluació psicològica i logopèdica i en els programes de rehabilitació.  
17. Trastorns de la personalitat segons el DSM IV-R i el CIE-10. Classificacions clíniques de trastorns psicològics i disfuncions.  
18. Avaluació del retard mental. Avaluació de la capacitat intel·lectual i de dèficit i alteracions d'ocurrència en l'activitat adaptativa actual amb inici anterior als 18 anys.  
19. Avaluació dels trastorns del dèficit d'atenció, comportament pertorbador i trastorn dissocial. Instruments d'avaluació de la desatenció, la hiperactivitat i el trastorn dissocial.  
20. Avaluació de trastorns induïts per substàncies. Instruments d'avaluació dels principals trastorns induïts per substàncies (amb recerca o sense de contextos perillosos com conducció, etc.).  
21. Psicogeriatria. Bateries i instruments d'avaluació que valoren els canvis físics, mentals, psicològics i socials durant la senectut.  
  
22. Avaluació de l'entorn familiar, benestar psicològic i qualitat de vida. Instruments per avaluar multidimensionalment els aspectes familiars, socials o laborals amb rellevància en el benestar psicològic de la persona i en la seua qualitat de vida.  
23. Avaluació clínica i de la psicopatologia. Instruments d'avaluació de personalitat en nens, adolescents i adults, incloses les dimensions patològiques.  
24. Avaluació dels trastorns d'ànim. Instruments d'avaluació dels principals trastorns de l'estat d'ànim, com els trastorns depressius i bipolars.  
25. Avaluació dels trastorns per ansietat i estrès. Instruments d'avaluació dels principals trastorns per ansietat i estrès: trastorns d'angoixa, agorafòbia, fòbies, trastorns per estrès i trastorns per ansietat.  
  
26. Trastorns del son. Instruments per a l'avaluació dels trastorns del son.  
27. Avaluació de les habilitats socials, l'autocontrol i els valors. Instruments que avaluen conductes habituals del subjecte, com ara habilitats socials, assertives i l'autocontrol.  
28. Avaluació de la personalitat. Instruments d'avaluació clínica i de la psicopatologia com els trastorns de la personalitat i altres síndromes clíniques.  
29. Avaluació de la intel·ligència i aptituds. Aptituds mecàniques, perceptives, d'atenció i de memòria.  
30. Avaluació de l'autoestima-autoconcepte. Instruments que avaluen l'autoconcepte en nens i adolescents en el context social, acadèmic, professional, emocional i físic.  
31. Psicologia de l'esport. Instruments per a la valoració d'estratègies d'afrontament, escales de personalitat, motivació, etc. en l'àmbit esportiu.  
32. Recursos humans, selecció de personal i orientació vocacional. Instruments d'orientació vocacional d'ús en les etapes escolars i formatives per orientar l'elecció vocacional i professional i instruments de selecció de personal i d'avaluació d'aptituds relacionades amb l'àmbit laboral i de l'empresa.  
33. Avaluació dels trastorns de la conducta alimentària. Anorèxia i bulímia nerviosa.  
34. Avaluació dels trastorns sexuals i de la identitat sexual. Instruments per a l'avaluació de l'alteració del desig sexual i la conducta sexual consumatòria (l'excitació i l'erecció, l'orgasme, l'ejaculació precoç, la disparèunia i el vaginisme), parafílies i trastorns de la identitat sexual.   
35. Avaluació dels trastorns de la comunicació i del llenguatge. Instruments d'avaluació dels trastorns de la comunicació i del llenguatge: trastorn del llenguatge expressiu, trastorn mixt del llenguatge receptivoexpressiu, trastorn fonològic, tartamudeig i trastorn de la comunicació.  
  
36. Material de rehabilitació de trastorns del llenguatge i estimulació lingüística. Instruments dissenyats per a l'estimulació i programes d'intervenció en els trastorns del llenguatge.  
37. Organització general del sistema endocrí. Principals hormones i eixos endocrins.  
38. Tècniques per a la mesura de paràmetres endocrins als laboratoris docents. Enzimoimmunoassaig, glucometria, nefelometria i analitzadors metabòlics.  
39. Procediments de fixació i tinció cel·lular. Tècniques de fixació, tinció i recompte cel·lular.  
40. Visionat del sistema nerviós central i d'altres teixits. Maneig de microscòpia en l'estudi del sistema nerviós central i d'altres teixits als laboratoris docents.  
41. El sistema nerviós autònom. Descripció, funcions i indicadors d'activitat autonòmica.  
42. Registre electrofisiològic al laboratori docent. Procediment de mesura de paràmetres: freqüència cardíaca, resposta electrodèrmica, electroencefalograma, potencials evocats, etc.  
43. Manipulació de mostres al laboratori docent. Manipulació de mostres i tractament de residus que usa mostres biològiques. Procediments de prevenció de riscos en la manipulació de mostres.  
  
44. Normes ètiques i normativa en la manipulació de dades i mostres biològiques en éssers humans. Legislació vigent sobre condicions de seguretat biomèdica al laboratori docent.  
45. Tècniques i equipament al laboratori de logopèdia. Descripció i funcionament de tècniques i equipament d'escolta dicòtica, entorns virtuals de rehabilitació lingüística, audiometries, campimetries, etc. Bateries relacionades.  
46. Avaluació neuropsicològica. Classificació de bateries neuropsicològiques d'avaluació de les funcions superiors cognitives i executives, i avaluació dels principals trastorns amnèsics i demències.  
  
47. Models d'aprenentatge i instrucció. Concepcions del procés d'aprenentatge i rol dels agents del procés educatiu.  
48. Determinants de l'aprenentatge en contextos educatius i funcions del psicòleg escolar. Factors moduladors de l'aprenentatge en l'àmbit escolar i funcions del psicòleg escolar.  
49. Psicologia escolar i models d'intervenció psicoeducativa. Model d'intervenció en el procés d'aprenentatge i els seus trastorns, retard en l'aprenentatge.  
50. Atenció a la diversitat, acció tutorial, assessorament vocacional. Mesures d'adaptació amb personal en contextos multiculturals, mecanismes d'acció tutorial i pautes rellevants en l'assessorament vocacional.  
  
51. Avaluació en la psicologia escolar i avaluació del rendiment acadèmic. Instruments per a l'avaluació del rendiment acadèmic i dels factors rellevants en el procés d'aprenentatge.  
52. Avaluació dels trastorns de comunicació i del llenguatge. Instruments usats en l'avaluació dels trastorns de la comunicació en nens i adults.  
53. Avaluació de l'entorn familiar i assessorament a les famílies. Avaluació dels factors i condicionants en l'entorn familiar i objectius d'intervenció.  
54. Les dificultats de l'aprenentatge: propostes de classificació, avaluació i intervenció. Tipus de dificultats de l'aprenentatge, avaluació i passos generals en els programes d'intervenció.  
55. Els programes d'intervenció davant les dificultats de l'aprenentatge de la lectoescriptura i de les matemàtiques. Programes específics d'intervenció en les dificultats de l'aprenentatge en llenguatge simbòlic (lectoescriptura i matemàtiques).  
56. Avaluació dels trastorns del desenvolupament. Instruments d'avaluació dels trastorns del desenvolupament.  
57. Normes deontològiques de l'aplicació i ús de proves psicològiques. Codi deontològic de l'ús i interpretació de les proves psicològiques.  
58. Bases de dades documentals en psicologia i logopèdia. Coneixement i maneig de les principals bases bibliogràfiques en l'àmbit de la psicologia i la logopèdia.   
59. Normes específiques de seguretat als laboratoris i prevenció de riscos. Pautes concretes en el maneig de mostres i equipament amb risc associat al laboratori docent.  
60. Servei de docimoteca en l'àmbit universitari. Qualitat de servei, atenció a l'usuari i instal·lacions de la docimoteca i dels laboratoris en poblacions amb necessitats especials.  
  
Temari d'administració general  
1. La Constitució espanyola de 1978. Característiques, estructura, contingut i reforma. Els principis constitucionals. Els drets fonamentals i les llibertats públiques: regulació, garantia i suspensió. El sistema polític espanyol. El Tribunal Constitucional.  
2. Els estatuts d'autonomia. Elaboració, aprovació i reforma. L'Estatut d'Autonomia de la Comunitat Valenciana. Estructura i contingut. Les institucions de la Generalitat valenciana.  
3. L'Administració i el principi de legalitat. El dret administratiu. Les seues fonts. L'acte administratiu: concepte, classes i elements. La notificació. La motivació. Eficàcia dels actes administratius. Nul·litat i anul·labilitat.  
4. El procediment administratiu. Principis. Classes. Subjectes. El procediment administratiu comú. Fases. Els recursos administratius, concepte i classes. Òrgans competents i procediment.  
5. Els pressupostos de la Universitat de València. Normativa reguladora. Concepte i contingut. Estructura. El cicle pressupostari: elaboració, aprovació, execució i control.  
6. Configuració institucional i naturalesa jurídica de les universitats. La Llei Orgànica 6/2001 de Universitats i la Llei Orgànica 4/2007. L'autonomia de les universitats. Règim jurídic de les universitats públiques. Els estatuts de les universitats públiques.  
7. La Universitat de València. Els seus Estatuts: fins de la Universitat, estructura, òrgans de govern col·legiats i unipersonals.  
8. L'espai europeu d'Educació Superior i l'ordenació dels ensenyaments universitaris. L'estatut de l'estudiant universitari.  
9. El personal d'administració i serveis de la Universitat de València. Règim jurídic. Classes. El personal funcionari: naixement i extinció de la relació funcionarial. Drets i deures.  
10. El personal docent i investigador de les universitats públiques. Règim jurídic. Classes de professorat universitari. Drets i deures.  
  
11. La Llei de Prevenció de Riscos Laborals i la seua aplicació en l'àmbit de l'administració pública. Legislació i política d'integració del personal amb discapacitat.  
Polítiques públiques en matèria d'igualtat de sexes. La Llei d'Igualtat. El Pla d'Igualtat de la Universitat de València.  
  
NOTA: La normativa legal que empara el contingut d'aquests temes és la que es trobe publicada en el moment de la publicació d'aquesta convocatòria en el BOE.  
  
  
Annex III  
TRIBUNAL  
  
Segons l'Acord del Consell de Govern de la Universitat de València 182/2007, la composició del tribunal per a aquestes proves selectives és la següent:  
Presidència: nomenada pel rector entre el personal de la comunitat universitària del mateix grup o superior.  
Vocals:   
- 2 persones nomenades pel rector, del mateix grup d'administració i de la mateixa escala o superior.  
- 1 persona elegida per sorteig entre el personal del mateix grup d'administració i del mateix cos o escala, o superior.  
- 1 persona d'una altra administració pública, del mateix grup d'administració i del mateix cos o escala, o superior.  
Tots els membres del tribunal tenen veu i vot.  
El tribunal suplent ha de tenir la mateixa estructura.  
  
  
Annex IV  
  
Sol·licitud d'admissió a les proves selectives d'accés al grup A (subgrup A1) d'administració especial, escala tècnica superior d'investigació (perfil psicologia) d'aquesta Universitat.   
La sol·licitud s'ha d'emplenar mitjançant un formulari preparat per la Universitat de València en suport informàtic que es troba a la pàgina web de proves selectives del Servei de Recursos Humans (PAS), que té l'adreça: .  
Les persones que no puguen utilitzar ordinador propi, poden emplenar la sol·licitud amb els ordinadors instal·lats pel Servei de Recursos Humans (PAS), avinguda de Blasco Ibáñez, núm. 13, de València.  
  
També es pot emplenar una sol·licitud elaborada per la persona concursant. Aquesta sol·licitud ha de recollir almenys les dades mínimes establerts en aquest annex.  
  
DADES QUE HA DE RECOLLIR LA SOL·LICITUD D'ADMISSIÓ ALS EXERCICIS SELECTIUS D'ACCÉS AL GRUP A (SUBGRUP A1) D'ADMINISTRACIÓ ESPECIAL, ESCALA TÈCNICA SUPERIOR D'INVESTIGACIÓ (PERFIL PSICOLOGIA).   
  
DADES PERSONALS  
Nom, cognoms, NIF, sexe, data de naixement, nacionalitat.  
Adreça: (carrer, núm., porta, municipi, codi postal, província), telèfon i correu electrònic.  
DADES DE LA CONVOCATÒRIA  
Data del BOE, escala a la qual es presenta, grup i subgrup de titulació, sector.  
Si sol·licita la realització de la prova prèvia del coneixement de valencià.  
Si sol·licita la realització de l'exercici de mèrits, amb especificació de l'idioma seleccionat.   
Si té exempció de taxes i si se sol·liciten mesures d'adaptació i quines.  
DADES DE FORMACIÓ  
Títol acadèmic de la persona concursant, idiomes comunitaris, valencià.  
Cal declarar que són certes les dades que hi consten, que es tenen les condicions exigides per a l'ingrés en la funció pública i les que assenyala específicament la convocatòria, i que s'adquireix el compromís de provar documentalment totes les dades de la sol·licitud.  
Cal justificar l'ingrés dels drets de participació en els exercicis selectius o l'exempció, si és el cas.  
Igualment, cal signar la sol·licitud.  
La sol·licitud s'ha d'adreçar al Rectorat de la Universitat de València.  
  
  
Annex V  
MESURES D'ADAPTACIÓ  
  
Les mesures d'adaptació que poden sol·licitar les persones amb discapacitat són les següents:  
1. Eliminació de barreres arquitectòniques i taula adaptada a cadira de rodes.  
2. Ampliació del temps de durada de l'exercici.  
3. Augment de l'amplitud dels caràcters de l'examen, per dificultat de visió.  
4. Necessitat d'intèrpret per causa de sordesa.  
5. Sistema braille d'escriptura.  
6. Altres. En cas que l'adaptació requerida no siga alguna de les anteriors, s'ha d'indicar en un full complementari.  
  
  
  
Annex VI  
  
A) Llista de valors de valencià.  
La llista de valors que es poden fer servir per al concurs de mèrits en l'apartat de valencià en la sol·licitud de participació en les proves, és la següent:  
- Nivell C2  
Només es reconeixen els certificats expedits per la Junta Qualificadora de Coneixements del Valencià, els certificats del Servei de Política Lingüística de la Universitat de València o els que hagen estat homologats per aquest Servei.   
B) La llista de valors que es poden fer servir per al concurs de mèrits en l'apartat d'idioma comunitari en la sol·licitud de participació en les proves, és la següent:  
· Nivell A1   
· Nivell A2  
· Nivell B1  
· Nivell B2  
· Nivell C1  
· Nivell C2  
  
Només es reconeixen els cursos o certificats d'idiomes comunitaris oficials.  
Per a cada idioma que es presente com a mèrit, cal triar un dels valors esmentats (el de major nivell), d'acord amb el quadre orientatiu que es mostra en l'annex VI (bis), a continuació.  
  
  
  
  
  
  
Annex VI (bis): Certificacions de coneixements d'idiomes adaptats al Marc Comú de Referència Europeu   
  
  
  
  
Equivalències entre els ensenyaments regulats pel Reial Decret 967/1988, de 2 de setembre, i els regulats pels reials decrets 944/2003 i 1629/2006, de 29 de desembre.  
  
  
  
  
Equivalències adoptades al Centre d'Idiomes de la Universitat de València.  
  
  
  
Aquesta taula mostra els cursos inclosos en l'últim decret (RD 1629/2006), que és aplicable oficial a les escoles oficials d'idiomes (EOI).  
Si es té una certificació o curs diferent al que mostren els quadres (que corresponen al Reial Decret 1629/2006), se n'ha de seleccionar l'equivalent en la llista de valors que apareix en la sol·licitud. Ací se n'ofereix un exemple:  
"Si es té el First Certificate in English (FCE), s'ha de seleccionar el "Certificat de Nivell Avançat", que és el valor mostrat en la mateixa columna (B2), per a la fila del RD 1629/2006, que serveix de referència".  
Anexo VI (Bis): Certificaciones de conocimientos de idiomas adaptadas al Marco Común de Referencia Europeo   
  
  
  
  
Equivalencias entre las enseñanzas reguladas por el Real Decreto 967/1988, de 2 de septiembre, y las reguladas por los Reales Decretos 944/2003 y 1629/2006, de 29 de diciembre.  
  
  
  
  
Equivalencias adoptadas en el Centro de Idiomas de la Universitat de València.  
  
  
  
Esta tabla muestra los cursos incluidos en el último decreto (RD 1629/2006) que es de aplicación oficial a las Escuelas Oficiales de Idiomas (EOI).  
Si tiene una certificación o curso distinto a lo reflejado en los cuadros (que corresponden al Real Decreto 1629/2006), deberá seleccionar su equivalente en la lista de valores que aparece en la solicitud. Le ofrecemos un ejemplo:  
"Si posee el First Certificate in English (FCE), deberá seleccionar el "Certificado de Nivel Avanzado", que es el valor mostrado en la misma columna (B2), para la fila del RD 1629/2006, que sirve de referencia"